google/wiki40b huggingface dataset:
Fløteskummer

Fløteskummer er et lite redskap som ble brukt til å ta av fløten i melkeflasker før det ble vanlig med homogenisert melk. Denne fløteskvetten kunne så brukes til kaffefløte eller andre formål. Fløteskummere har en kjegleformet beholder som var tilpasset åpningen i tuten på melkeflaskene og et rett skaft med krok i enden. De er laget i aluminium eller annet metall.
Synonym: fløtetjuv
Palpasjon

Palpasjon er en medisinsk diagnoseteknikk som innebærer at den undersøkende, for eksempel en lege eller en fysioterapeut, føler med hendene og fingrene for å oppdage patologiske forandringer. Dette gjøres for eksempel ved kontrollering av puls, livmorstørrelse, bryster og prostata. Palpasjon må ikke forveksles med palpitasjoner, som er en subjektiv og ofte ubehagelig fornemmelse av sine egne hjerteslag.
Pelophila borealis

Utbredelse

Pelophila borealis har en nordlig utbredelse og er vanligst lengst i nord og i fjellet. Den finnes i Nord-Europa, østover i Hviterussland og Russland. Og i Canada i Nord-Amerika. Finnes i Norge.

Utseende

Pelophila borealis er mellom 9 og 12,5 millimeter lang. Dekkvingene er metallisk bronsefarget og nesten svart, med markerte sidekanter. Dekkvingene har markerte punktrekker (lengelinjer) og flere dype børstegroper. Halsskjoldet (ponotum) har en markert sidekant. Beina og hodet har samme farge som resten av billen.

Levevis

Pelophila borealis finnes langs strender og elvebredder på leireholdig grunn. Larvene lever som rovdyr.
De tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er ofte radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Wednesday Morning, 3 A.M.

Wednesday Morning, 3 AM er debutalbumet til duoen Simon & Garfunkel, første gang utgitt 19. oktober 1964. Albumet ble produsert av Tom Wilson med innspillingshjelp fra Roy Halee. Albumet solgte dårlig, men ble utgitt på nytt i januar 1966 for å bygge videre på deres nyvunne radiosuksess. Albumet nådde 30.-plass på Billboard 200 og 24.-plass på UK Albums Chart i Storbritannia. Den mest kjente låten fra albumet er trolig den akustiske versjonen av «The Sound of Silence».
Paris–Nice 2012

Paris-Nice 2012 var den 70. utgaven av Paris-Nice. Rittet ble arrangert fra 4.-11. mars 2012 og inneholdt 8 etapper inkludert 2 individuelle tempoetapper. Det deltok totalt 22 lag, der av de 18 UCI WorldTour 2012-lagene i tillegg til Cofidis, Project 1t4i, Saur-Sojasun og Europcar.
Mesosyklon

En mesosyklon er et stort område med en spiralformet vertikal luftstrøm, vanligvis knyttet til de stigende luftbevegelsene til superceller i forbindelse med tordenvær. Uvær som har utviklet mesosykloner har ofte kraftig vind ved bakken og kraftig hagl. I tillegg er de ofte nært knyttet opp mot dannelsen av tornadoer.

Definisjon

I en mesosyklon roterer den stigende luften på vei oppover (vanligvis, men ikke alltid syklonsk), og er som oftest knyttet til lokale lavtrykksområder innenfor et kraftig tordenvær. Skalaen på fenomenet er vanligvis mindre enn synoptisk skala (hundrevis av kilometer) og større enn liten skala (hundrevis av meter), og blir kalt mesoskala. Vanligvis har rotasjonen en diameter på 5–15 km, og roterer samme retning som et vanlig lavtrykk (mot klokka på den nordlige halvkule).

Identifisering

Mesosykloner kan en lettest se ved å bruke en Dopplerradar. Ofte finner en mesosyklonene på høyre bakside av superceller og bygelinjer, og området skiller seg ofte ut som et «krokaktig ekko» («hook echo») på radarbilder, fordi tordenskyen former seg som en krok i områder der mesosyklonen oppstår.
Visuelt kan man se en mesosyklon når skybasen har roterende bevegelser. En tornado vil også være et tegn på mesosyklon.

Hvordan de oppstår

Mesosykloner oppstår sannsynligvis ved at endringer av vindstyrke og/eller retning med høyden (vindskjær) får lavere deler av atmosfæren til å rotere, som vist på figur 1. Den konvektive stigende luften i tordenskyen vipper så denne rotasjonen vertikalt (fra å være parallell med bakken, til å stå normalt på bakken), som vist på figur 2. Dette får igjen de stigende luftstrømmene til å rotere (figur 3).
Når de stigende luftstrømmene roterer, kan det bli dannet en roterende sky som synker ned fra mesosyklonen. Når denne roterende skyen synker under skybasen til tordenskyen kan det oppstå et «traktformet nedheng». Dette er det første stadiet i utviklingen av tornadoer.
Man mener at mesosykloner er en av de viktigste faktorene for å få dannet kraftige tornadoer. Dopplerradarer er den beste metoden en har for å kunne oppdage mesosykloner.
En annen måte å se utviklingen av mesosykloner og tornadoer på er å tenke seg en stor roterende tordensky. Tornadoer blir vanligvis dannet når tordenværet er på sitt kraftigste og uværet begynner å avta. Dette kommer av at moment og vakuum, som er bygd opp av de store luftmassene som stiger til toppen av troposfæren, skaper en sugerøreffekt nær bakken. Når de stigende luftstrømmene i skyen er i ferd med å gi seg, vil små lommer av varm luft som er igjen ved bakken stige opp i skyen. Vakuumeffekten, som blir skapt når den varme luften ved bakken er i ferd med å forsvinne, fører til at skybasen av tordenskyen blir sugd ned mot bakken. Når den varme luften er borte, vil toppen av tordenskyen og den roterende skybasen suge til seg luft fra et område med diameter på én kilometer eller mindre, nær bakken, og en tornado oppstår. Hvis tordenværet får tilgang på varm luft framfor uværet, kan den holde tornadoen i gang en god stund, men hvis det blir helt slutt på varmluften vil utviklingen stoppe opp og uværet dø ut.
Arøya

Hytter

Øyene har en betydelig utbygging av hytter tidligere hovedsakelig for beboere i Grenlandsområdet (Porsgrunn og Skien) men i stadig større grad kjøpes nye hytter opp av personer fra Oslo-området. Det har de senere årene vært betydelig utbygging og oppgradering av eksisterende hyttemasse. Øyene er forbundet med fergeforbindelse med Helgeroa og Langesund hele året (Skjæløy og Ragnøy). I sommerhalvåret er det en betydelig trafikk av sommergjester på fergeforbindelsen. Om sommeren går det ferge flere ganger daglig, mens det i vinterhalvåret kun går ferge på lørdager. Det er også taxibåt med base på nærliggende Stokkøya (MS Røkke).
Quercivir

Utseende

Middelsstore til store (20-40 millimeter), avlange, brune trebukker. Hannen har kamformede antenner, hunnens antenner er tynne og litt sagtakkede. Hodet har nokså store fasettøyne, kjevene er ikke forstørrede. Pronotum er trapesformet med to korte pigger på sidene. Dekkvingene er parallellsidige med rettvinklede "skuldre", uten opphøyde ribber.

Utbredelse

Slekten er utbredt i det sørlige Brasil.
Lappmarihand

Utseende

Lappmarihand er en enkel orkidé å få øye på. Til tross for at den ikke blir særlig høy, rundt 20–30 centimeter, har den kraftig rosa blomster. Bladene er mørkegrønne, avlange, spisse og som regel flekkete.
Som de fleste andre Dactylorhiza-artene er lappmarihand en ullen art å identifisere. Den ligner spesielt på artene engmarihand og smalmarihand, men skiller seg altså ut ved å være mindre, grannere og vokse mer tilknytta til fjellstrøk.

Forekomster i Norge

Lappmarihand trenger kalkrik myr å vokse i, men den er ikke fullstendig knyttet til fjellet. Arten kan påtreffes i lavlandet både i Østerdalen, Vest-Oppland og andre steder. Artens sørgrense går på Ringerike, og den vokser helt nord til Alta. Lappmarihand er ikke fredet eller rødlista.
Skolenettet

Skolenettet.no var en portal for lærere og elever i Norge produsert av Utdanningsdirektoratet. På nettstedet fantes ressurser eller lenker til bruk i skolehverdagen. Skolenettet hadde temaområder som statped, fag- og yrkesopplæring, kompetanseutvikling, finsk og kvensk, flerkulturell opplæring, IKT i skolen, inkluderende opplæring og mange flere.
Skolenettet ble avviklet som eget nettsted i 2011. Mye av innholdet ble overført til nettstedet til Utdanningsdirektoratet. Det gjaldt blant annet veiledninger til læreplaner, etterutdanningsmateriell for yrkesfag, fysisk aktivitet i skolen og vurdering for læring.
Oslo universitetssykehus, Ullevål

Oslo universitetssykehus, Ullevål (ofte omtalt som Ullevål sykehus eller bare Ullevål) er den delen av Oslo universitetssykehus som ligger på sykehusområdet på Ullevål i dagens Bydel St. Hanshaugen. Det var et selvstendig sykehus fra 1887 til 2008, under navnet Ullevål sykehus og senere Ullevål universitetssykehus (UUS). Etter fusjonen med Rikshospitalet og Aker universitetssykehus i 2009 utgjør det ikke lenger noen administrativ enhet, men er en ren fysisk-geografisk betegnelse på en del av virksomheten og bygningsmassen til Oslo universitetssykehus. Sykehusvirksomheten på Ullevål omfatter medisinsk behandling, forskning, undervisning og administrasjon. Bygg 1 ved Ullevål sykehus er i dag hovedadministrasjonsbygning for Oslo universitetssykehus.

Historie

Ullevål sykehus ble etablert av Christiania kommune som epidemisykehus i 1887. Det var tilknyttet Det medisinske fakultet ved Universitetet som undervisningssykehus allerede fra de første årene, og sykehusets status som universitetssykehus ble formalisert på begynnelsen av 1900-tallet. På 1900-tallet ble sykehuset Oslos kommunale hovedsykehus, et av de største sykehusene i Skandinavia med en kapasitet på rundt 2 000 senger og Norges viktigste akademiske sykehus etter det statlige Rikshospitalet.
Sykehuset har navn etter Ullevålgårdene, og avgrenses av Kirkeveien, Tåsenveien, Spångbergveien, Jutulveien, Akersborg terrasse, Ullevålsalléen og Sognsveien. Christiania kommune kjøpte gården Lille Ullevål på 134 dekar i 1884 for å bygge det opprinnelige epidemisykehuset. Epidemisykehuset startet virksomheten i 1887 med én overlege og to assistentleger. Gjennom kjøpet av Store Ullevål i 1909 ble ytterligere 133 mål disponert til sykehuset. Sykehuset ble kraftig utvidet gjennom byggevirksomhet frem til 1926. Etter 1926 ble det ikke foretatt større utvidelser før i etterkrigstiden. Fra 1950-årene ble det oppført en rekke nye bygninger, herunder avdeling for geriatri (1952), Thulstrupfløyen (1957), ny nordfløy til kirurgisk blokk (1964, rehabilitert 1998/99), Midtblokken med røntgenavdeling (1971), laboratoriebygget (1977), nytt hovedkjøkken (1985), Sentralblokken (1995), barnesenteret (1998), pasienthotellet (2002), parkeringshus med helikopterplattform (2006) og kreft- og isolatsenteret (2006).
Under helsereformen ble eierskapet fra 1. januar 2002 overført til staten ved Helse Øst. Samtidig ble navnet endret fra Ullevål sykehus til Ullevål universitetssykehus. Ullevål universitetssykehus var sentralsykehus for hele hovedstaden og regionsykehus for Helse Sør-Øst, samt nivå I-traumesenter for halvparten av landets befolkning.
1. januar 2009 ble Ullevål universitetssykehus fusjonert med Rikshospitalet og Aker universitetssykehus til Oslo universitetssykehus. Fra det tidspunktet er ikke sykehuset lengre et selvstendig foretak og heller ikke noen administrativ enhet innen Oslo universitetssykehus, men navnet Ullevål sykehus brukes fortsatt uformelt for å betegne Oslo universitetssykehus' bygninger og virksomhet på Ullevål. Sykehuskomplekset på Ullevål betegnes formelt som Oslo universitetssykehus, Ullevål.
Stiftepistol

En stiftepistol er et verktøy som skyter stifter eller klammer gjennom materialer som skal festes sammen, f.eks. papir, papp, plast, tre, lær, gummi og tekstiler. Den kan drives av en manuelt spent fjær, trykkluft eller elektrisk strøm (via kabel eller batteri).
Helcomyzidae

Utseende

Middelsstore til store, kraftig bygde fluer. Kroppen er dekket av grå bestøvning og derfor ganske matt. De ligner tangfluer men har ikke så flattrykt kroppsform som disse. Hodet er ganske stort og hårete, med dype, hårete kinn (området under fasettøynene). Fasettøynene er middels store og runde, med to-tre korte, utoverrettede børster ved innerkanten av hvert fasettøye. Antennene er små, tre-leddete, det tredje leddet er rundt med en nokså lang antennebørste (arista). Kinnbørste (vibrissa) mangler, munndelene er av vanlig fluetype. Brystet (thorax) er stort med kort hårkledning på ryggsiden, og noen kraftige børster. Vingene er ganske store, vingefremkanten (costa) er uten brudd og har kraftige hår som gjør at den virker piggete. Beina er kraftige, sterkt hårete, hos slekten Heterocheila med en kraftig børste (preapikal-seta) nær spissen av leggen (tibia). Bakkroppen er sylindrisk og ganske sterkt hårete. Larvene er hvite, av vanlig flue (maggot)-type.

Levevis

Alle artene i denne familien finnes på havstrender, og de voksne fluene finnes gjerne sittende på sanden. Larvene til slekten Helcomyza lever i råtnende tang, men gjerne tang som ligger lenger oppe på stranden og er tørrere enn der man finner larvene til tangfluer, Orygma (familien svingfluer) og Heterocheila. Noen arters larver kan også finnes i åtsel på strendene. Fluene av slekten Heterocheila lever gjerne sammen med tangfluer, men bruker mye lengre tid på utviklingen enn disse, og har bare én generasjon per år. Fluene i denne familien spiller nok en viss rolle for nedbrytingen av oppskylte alger og som mat for vadefugler, men er trolig mindre viktige enn tangfluene da de er mye mindre tallrike enn disse.

Kilder

McAlpine,D.K. 1998. Family Helcomyzidae og Family Heterocheilidae. I: Papp, L. og Darvas, B. (red.): Contributions to a Manual of Palaearctic Diptera. 3: 341-347. Science Herald, Budapest.
Mazia amazonica

Utseende

En ganske liten (vingespenn ca. 30 millimeter), oransje og brun sommerfugl med nettmønster på vingene.
Forvingen har et blekt felt i den ytre delen.

Utbredelse

Arten er utbredt i Amazonas-bassenget i Sør-Amerika.
Fylkesvei 3518

Fylkesvei 3518 går mellom Formannsgata og Breivik på Eydehavn i Arendal kommune. Veien er 1,3 km lang og omfatter Skoleveien og Breivikveien.
Frem til 2019 hadde veien betegnelsen Fylkesvei 134.
Ferrari 125 S

Ferrari 125 S (vanligvis 125 eller 125 Sport) var det første kjøretøyet produsert og bygget av bilprodusenten Ferrari av Modena i Italia. Selv om Enzo Ferraris Auto Avio Costruzioni 815 fra 1940 var før 125 S, var 125 S likevel det første kjøretøyet som bar Ferrari-navnet da det debuterte 11. mai 1947 på Piacenza-racingbanen. Som 815 var det en racer-sportsbil, men ulikt sin Fiat-drevne 8-sylinders forgjenger hadde 125 S en  V12-motor ("125"), en egenskap det delte med de fleste Ferrari-biler fra kommende årtier. 125 S ble erstattet av 159 S senere i 1947.
Anchiano

Anchiano er en landsby i kommunen Vinci i Italia.
Den 15. april 1452 ble Leonardo født her i et gårdshus. Hans fulle navn var "Leonardo di ser Piero da Vinci", som betyr "Leonardo, sønn av Piero, fra Vinci".
Anchiano er et lite område nær Vinci, på Chianti-høydene i Toscana. Det er et landbrukssted hvor det bare er noen få hus, og hvor fødselsstedet til Leonardo da Vinci finnes. Landsbyen ligger rundt 3 kilometer fra Vinci. Fødselsstedet til Leonardo finner sted mellom Anchiano og Faltognano. Landskapet i Anchiano er det samme som Leonardo så de første årene av sitt liv, og takket være mangelen på urbaniseringen av dette området har landsbyen forblitt den samme i århundrer. Landskapet består av vingårder og olivenlunder, og langs den lille veien fra Vinci til Anchiano, finnes sjeldent besøkte hus.
Aurel Stein

Bakgrunn

Aurel Stein kom fra en jødisk familie. Hans foreldre lot ham og hans bror, Ernst Eduard, døpe som lutheraner for å fremme deres karrièremuligheter. Stein fikk senere britisk statsborgerskap og flere av hans forskningsekspedisjoner fant sted med britisk støtte.
Etter studier i orientalske språk og arkeologi i Wien og Tübingen flyttet han til England, der han arbeidet i Oxford og ved British Museum.

Arkeologi

I 1888 ble han leder for Lahore Oriental College.
I 1899 begynte Stein i indiaregjeringens tjeneste, og i 1909 ble han sjef for de indiske arkeologiske undersøkelsene.
I 1900, 1907 og 1915 ledet han tre ekspedisjoner til Sentral-Asia som ført og fremst utforsket kulturene langs Silkeveien. Han preget i den forbindelse uttrykket Serindia. De skjulte skattene etter store sivilisasjoner, som frem til da var nærmest gått helt i glemmeboken, fikk han frem i lyset. 
På hans første reise i 1900–1901 i Taklamakanørkenens oase Dandan Oilik ble flere av hans viktigere funn gjort.
På den andre ekspedisjonen oppdaget og kjøpte han Diamantsutraen fra en abbed, eller snarere bestakk ham, ved Mogaogrottene ved Dunhuang. Han klarte å skaffe med seg 24 kasser med manuskripter og fire kasser malerier og annet. Hans medbragte oppdagelser utløste stor beundring og fra flere andre land reiste forskere og eventyrere til det vestlige Kina på leting etter lignende. 
På sin tredje ekspedisjon, i 1913–1916, foretok han omfattende utgravninger i Khara-Khoto.
Kinesiske nasjonalister har, på grunn av det materialet han fjernet fra kinesisk jord, et mer negativt syn på Steins forskerbragder.

Verker

Foruten Zoroastrian Deities on Indo-Scythian Coins (1887) og andre tidlige vitenskapelige avhandlinger har han utgitt bl. a. Sandburied ruins of Khotan (1903), Ancient Khotan (1907), Ruins of desert Cathay (1912) och Serindia (5 deler, 1921).
Tuve Galen

Biografi

Han var sønn av Anders Jensen Galen til Næsbyholm, og nevnes første gang i 1345, hvor han er ridder. Da Skåne i 1360 ble dansk, trådte han i Valdemar Atterdags tjeneste, var 1364–65 kongens marsk og ble etter kongens død utnevnt til gældker, som takk for støtte til valget av den mindreårige Olav til konge. Han fikk ved samme anledning en plass i kongens råd. Loyal var Tuve Galen ikke: I konflikten mellom kong Valdemar og flere tyske hanesteder, som var i allianse med den svenske kongen Albrekt av Mecklenburg, støttet Tuve og flere skånske adelsmenn sistnevnte. Under Olavs regjeringstid deltok han i hemmelige forhandlinger med den svenske kongen, og ble omsider avsatt fra sin post. I 1382 ble hans borg Tustrupsø (Turestorpsö) inntatt og godset inndratt til kronen, hvoretter det ble overgitt til Lunds domkirke. Galenslektens posisjon var heretter for nedadgående. I 1400 solgte han Næsbyholm i Skåne til erkebiskop Jakob i Lund. Ved Galens død var hans finanser nærmest på sammenbruddets rand.

Familie

Tuve Galen var i 1345 gift med Ingefrid (Pedersdatter?) og hadde en sønn, Peder, og en datter, Ingefrid, som var gift med Jens Axelsen Ulfeldt.
Amblochilus

Utseende

En middelsstor (ca. 10 millimeter), avlang skarabide. Fasettøynene er forholdsvis store. Hode, pronotum og scutellum er blankt metallisk grønne, dekkvingene brunrøde. Sidene er kledt med lange, hvite hår.

Levevis

Larvene lever i jorda av røtter, mens de voksne insektene kan finnes gnagende på blader. Disse billene flyr godt og er mest aktive om dagen.

Utbredelse

Slekten er utbredt i Australia.
…And The Like

...And The Like er én av tre EPer som ble sluppet av den amerikanske jentegruppen The Like før de signerte platekontrakt med Geffen Records i 2004.
EP-en er egenprodusert og ble solgt via bandets nettside og på konserter. EP-en har et helt hvitt cover kun med unntak av teksten «...And The Like». Tekstene til sangene på EP-en er skrevet av Z Berg, vokalist og gitarist i gruppen. Musikkstilen er beskrevet som indie-rock.
Tittelen har, som de to andre EP-ene, ordet «like» i seg. Uttrykket «and the like» kan oversettes med «og andre ting» eller «og så videre».
En nyinnspilling av to av sporene på denne EP-en («Falling Away» og «We Are Lost») endte også opp på debutalbumet Are You Thinking What I'm Thinking? som ble sluppet i 2005. «Falling Away» ble spilt inn i et annet tempo i den nye versjonen. Sporet er 3 minutter og 32 sekunder langt i den nye versjonen.
Scavino

Transport

Ruta 1 Brigadier General Manuel Oribe forbinder Scavino med  Colonia (vest).
Mail (Mac)

Mail er programmet for å sende, lagre, motta og organisere e-post i Mac OS X. Programmet ble opprinnelig utviklet av NeXT med navn NeXTMail som en del av Next sitt operativsystem. Etter at Apple kjøpte opp Next ble programmet videreutviklet til Mac OX X sin Mail. Mail bruker SMTP, POP3 og IMAP protokollene. Programmet støtter MobileMe og Exchange via IMAP protokollen. Både iPhone og iPod touch har en versjon av Apple sin Mail.
«Mail» er også mye brukt i norsk som synonym for e-post.
Rittmester

Rittmester (ty. Rittmeister, da. ritmester, nl. ritmeester, pl. rotmistrz) er en militær grad som brukes i kavaleriet. Den tilsvarer kapteins grad. Graden brukes i Norge, og har tidligere blitt brukt i flere andre land (Tyskland til 1946, Polen til 1947, Danmark til 1951, Østerrike til 1978, tidvis også i Russland). I Nederland brukes graden av panservåpenet, som står i tradisjonen etter kavaleriet. I Sverige brukes tittelen ryttmästare om kommandanten for rytterkorpset i livgarden, uavhengig av vedkommendes rang; dermed er det ikke en militær grad, men en ærestittel eller stillingsbetegnelse.
Kristiansund Karateklubb

Kristiansund Karateklubb er en norsk karateklubb fra Kristiansund, stiftet 29. mai 1985. 
Klubben startet med Shotokan karate, da det var en tidligere Shotokanutøver som var med. Men da de i august 1985 stod uten instruktør og stilartstilhørighet, måtte de skifte stilart til Kyokushinkai. Årsaken til det var at når de skulle hente inn ny instruktør så falt valget på Ingrid Mariann Rønning som hadde trent i Bryne Karateklubb. For at Rønning skulle få tillatelse til å trene klubben, måtte klubben søke om opptak i Norges Karate Kyokushinkai. Det ble da bestemt at klubben skiftet stilart fra Shotokan til Kyokushinkai.
Kristiansund Karateklubb ble offisielt opptatt som medlemsklubb i Norges Karate Kyokushinkai i oktober 1985, med Rune Svendsen som klubbleder. Fra høsten 1985 hadde klubben en rask vekst, og antall medlemmer steg til 190 på under ett år. På det meste var det 229 medlemmer registrert i Kristiansund Karateklubb. 
Etter at Svendsen hadde sittet i flere år som leder, ble ledervervet overtatt av Benedicte Aarø.
I 1990 overtok Vidar Mjelde som klubbleder. Vidar la ned en enorm jobb i klubben, og det var han som klarte å skaffe klubben egne treningslokaler ved Dale barneskole. Her sto et bomberom tomt, og styret i klubben med Vidar i spissen så mulighetene i dette lokalet. Lokalet ble ryddet, dusjer installert, garderober ble bygget og dojo etablert. Denne jobben ble gjort i samarbeid med Kristiansund Jiu Jitsu klubb og Kristiansund Judoklubb. Kristiansund Budosenter ble etablert, og her trener vi fortsatt. 
På høstparten i år 2000, etter vel 10 år som klubbleder, fant Vidar Mjelde ut at nok var nok, og han overlot roret til Rolf Bjarne Flatset som styrte skuta i 2 år til Jon Terje Furseth tok over. Vegard Svenvik ble klubbleder i 2011 og holder på den dag i dag.
Kristiansund Karateklubb har produsert mange dyktige utøvere. Vi har også fått frem flere svartbelter; Tania Gaarde, Anders Gjeldnes, Thomas Hansen, Vidar Mjelde, Steinar Berget, Gøran Kalgraff, Suzanne Bjørbak Jones, Jon Terje Furseth, Rolf Bjarne Flatset, Vegard Svenvik og Tarje Bergem. 
Kristiansund Karatelkubb har alltid vært en veldrevet klubb med sunn økonomi. Dedikerte instruktører med høy kompetanse har plassert klubben som en av mange klubber med høyt teknisk nivå.
Småvik (Nøtterøy)

Småvik er ei vik og en matrikkelgård sørvest på Nøtterøy i Færder kommune. Den befinner seg like sør for Tenvik og vest for Tokeneskilen.
A Tale of Love and Darkness

Anmeldelser

Filmen fikk blandet til positiv kritikk, og har 62 % på kritikersiden Rotten Tomatoes basert på 50 anmeldelser. Konsensusen er: «A Tale of Love and Darkness antyder større ting fra regidebutant Natalie Portman -- selv om rekkevidden så vidt overskrider hennes kreative grep.» A. O. Scott fra New York Times kalte filmen «en samvittighetsfull filmatisering av en vanskelig bok», og mente at Portmans regi «føles mer åpen og selvsikker» når hun selv ikke er på skjermen. «Når [Portman] forteller historien om hvordan Mr. Oz utviklet sin stemme, har hun gått et stykke mot å oppdage sin egen.»